Broj: 711-I-1948-P-151-18/19-17-8

Zagreb, 20. rujna 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na temelju neanonimne prijave mogućeg sukoba interesa podnesene protiv dužnosnika Rikarda Novaka, gradonačelnika Grada Hvara,** na 63. sjednici, održanoj 20. rujna 2019.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Rikarda Novaka, gradonačelnika Grada Hvara, zbog moguće povrede članka 8. i 9. ZSSI-a koja proizlazi iz propusta dužnosnika da po pisanom pozivu Povjerenstva priloži odgovarajuće dokaze potrebne za usklađivanje imovine prijavljene u izvješću o imovinskom stanju dužnosnika podnesenom 3. srpnja 2017.g., povodom stupanja na navedenu dužnost i stanja imovine kako proizlazi iz pribavljenih podataka od nadležnih tijela, i to u dijelu podataka o poslovnim udjelima, dionicama i vrijednosnim papirima u poslovnim subjektima, s obzirom da dužnosnik u podnesenom izvješću o imovinskom stanju nije naveo udjele u vlasništvu trgovačkog društva Cosimo d.o.o.**
2. **Pokreće se postupak za odlučivanje o sukobu interesa protiv dužnosnika Rikarda Novaka, gradonačelnika Grada Hvara, zbog moguće povrede članka 16. stavka 1. ZSSI-a koja proizlazi iz propusta prijenosa upravljačkih prava na temelju udjela u vlasništvu trgovačkog društva Cosimo d.o.o. na povjerenika.**
3. **Pokreće se postupak za odlučivanje o sukobu interesa protiv dužnosnika Rikarda Novaka, gradonačelnika Grada Hvara, zbog moguće povrede članka 15. stavka 2. ZSSI-a, koja proizlazi iz okolnosti da je dužnosnik kao gradonačelnik Grada Hvara te predsjednik Skupštine trgovačkog društva Nautički centar Hvar d.o.o. donio odluku o imenovanju direktora navedenog trgovačkog društva, bez prijedloga Gradskog vijeća Grada Hvara.**

**Obrazloženje**

Povjerenstvo je dana 17. travnja 2018.g. pod brojem: 711-U-1305-P-151/18-01-1 zaprimilo neanonimnu prijavu mogućeg sukoba interesa podnesenu protiv dužnosnika Rikarda Novaka te je povodom iste otvoren predmet pod brojem P-151/18.

U prijavi se u bitnome navodi da je direktor trgovačkog društva u vlasništvu Grada Hvara dana 30. siječnja 2018.g. podnio ostavku te je na sjednici Gradskog vijeća Grada Hvara, na upit vijećnika, gradonačelnik odgovorio da će se privremeno netko od zaposlenika navedenog trgovačkog društva imenovati vršiteljem dužnosti direktora, dok će se javni natječaj za imenovanje direktora provesti nakon turističke sezone. Gradonačelnik je potom dana 30. ožujka 2018.g. sazvao Skupštinu društva na kojoj je za člana Uprave društva imenovao jednog od zaposlenika, i to sa srednjom stručnom spremom, uz obrazloženje da nije moguće imenovati vršitelja dužnosti direktora jer takva funkcija ne postoji. S obzirom da je u konkretnom slučaju direktor trgovačkog društva u vlasništvu Grada Hvara imenovan bez prethodnog prijedloga za imenovanje od strane Gradskog vijeća Grada Hvara, podnositelj prijave smatra da je došlo do povrede članka 15. stavka 2. ZSSI-a.

Povjerenstvo je istoga dana od istog podnositelja zaprimilo još jednu prijavu koja je zaprimljena u istom predmetu pod brojem: 711-U-1325-P-151/18-02-1, u kojoj se navodi da je u opisanom slučaju riječ o trgovačkom društvu Nautički centar Hvar d.o.o.

Povjerenstvo je dana 14. kolovoza 2018.g. pod brojem: 711-U-2457-P-263/18-01-3 zaprimilo još jednu prijavu istog podnositelja te je povodom iste otvoren predmet broj P-263/18.

U navedenoj prijavi se u bitnome navodi da je dužnosnik Rikardo Novak kao gradonačelnik Grada Hvara za direktora trgovačkog društva Nautički centar Hvar d.o.o. imenovao osobu koja je u krvnom srodstvu sa zamjenikom gradonačelnika te ima srednju stručnu spremu, iako je u natječaju na temelju kojeg je imenovan prijašnji član Uprave toga trgovačkog društva kao uvjet bila propisna viša/visoka stručna sprema te podnositelj prijave smatra da je povrijeđen članak 5. ZSSI-a.

Na zahtjev Povjerenstva, podnositelj prijave dostavio je dana 22. kolovoza 2018.g. dopunu prijave koja je zaprimljena pod brojem: 711-U-2493-P-263/18-03-3 u kojoj se navodi da je za direktora trgovačkog društva Nautički centar Hvar d.o.o. imenovan Luka Buzolić te da je isti rođak zamjenika gradonačelnika Grada Hvara, odnosno da su im bake sestre.

Povjerenstvo je 22. listopada 2018.g. u spis predmeta P-263/18 zaprimilo još jednu dopunu prijave istog podnositelja u kojoj se u bitnome navodi da je od 2018.g. pomorska agencija Adriatik servis d.o.o. iz Dubrovnika započela suradnju s trgovačkim društvom Cosimo d.o.o. u vlasništvu dužnosnika te s trgovačkim društvom Nautički centar Hvar d.o.o. Naime, trgovačko društvo Adriatik servis d.o.o. slalo bi najave za jahte trgovačkom društvu Cosimo d.o.o., odnosno agenciji Pelegrini Tours koja bi iste prosljeđivala društvu Nautički centar Hvar d.o.o., s ciljem osiguranja veza navedenim jahtama. Na opisani način je direktor trgovačkog društva Nautički centar Hvar d.o.o. kojeg je imenovao gradonačelnik kao član Skupštine istog trgovačkog društva, omogućio povlašteni tretman brodovima koji se najave preko trgovačkog društva Cosimo d.o.o. koje je u vlasništvu gradonačelnika. Podnositelj prijave smatra da je opisanim postupanjem došlo do povrede članka 7. točke c) ZSSI-a.

Dana 5. studenoga 2018.g. Povjerenstvo je u spis predmeta P-263/18 zaprimilo još jednu dopunu prijave istog podnositelja u kojoj se u bitnome navode okolnosti iz ranije zaprimljenih prijava.

Povjerenstvo je dana 3. siječnja 2019.g. donijelo Zaključak broj: 711-I-12-P-263-18/19-11-7 kojim su spojeni predmeti broj P-151/18 i P-263/18 u jedan postupak koji se vodi pod brojem P-151/18.

Nakon donošenja zaključka o spajanju predmeta Povjerenstvo je dana 18. veljače 2019.g. pod brojem: 711-U-850-P-151-18/19-09-1 zaprimilo anonimnu prijavu protiv dužnosnika Rikarda Novaka u kojoj se također navode okolnosti iz već ranije podnesenih prijava.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Na temelju članka 39. stavka 4. ZSSI-a podnositelju prijave jamči se zaštita anonimnosti.

Člankom 3. stavkom 1. podstavkom 43. ZSSI-a propisano je da su gradonačelnici i zamjenici gradonačelnika dužnosnici u smislu ZSSI-a. Uvidom u registar dužnosnika koji vodi Povjerenstvo utvrđeno je da je Rikardo Novak obnaša dužnost gradonačelnika Grada Hvara, počevši od 8. lipnja 2017.g. te je stoga povodom obnašanja navedene dužnosti obvezan postupati sukladno odredbama ZSSI-a.

Uvidom u podatke sudskog registra Trgovačkog suda u Splitu utvrđen je da je pod matičnim brojem subjekta: 060060568, OIB: 90735890920 upisano trgovačko društvo Cosimo d.o.o., Hvar. Dužnosnik Rikardo Novak upisan je kao jedini član/osnivač navedenog trgovačkog društva.

Uvidom u izvješće o imovinskom stanju koje je dužnosnik Rikardo Novak podnio dana 3. srpnja 2017.g. povodom stupanja na dužnost utvrđeno je da je dužnosnik u dijelu podataka „Poslovni udjeli, dionice i vrijednosni papiri u poslovnim subjektima“ naveo poslovni subjekt Vital u vlasništvu bračnog druga dužnosnika, međutim nije naveo podatke o vlasništvu poslovnih udjela u trgovačkom društvu Cosimo d.o.o.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Stavkom 5. istog članka propisano je da podaci o imovini dužnosnika obuhvaćaju podatke o naslijeđenoj imovini i podatke o stečenoj imovini, a stavkom 7. da podaci o stečenoj imovini obuhvaćaju, između ostaloga, podatke o poslovnim udjelima i dionicama u trgovačkim društvima.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. istog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s imovinom utvrđenom u postupku redovite provjere podataka, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Povjerenstvo je sukladno članku 24 .ZSSI-a izvršilo redovitu podataka iz izvješća o imovinskom stanju dužnosnika Rikarda Novaka koju je dužnosnik podnio 3. srpnja 2017.g. te utvrdilo nesklad između prijavljenih i prikupljenih podataka s obzirom da dužnosnik u izvješću o imovinskom stanju od 3. srpnja 2017.g. nije naveo da je imatelj udjela u trgovačkom društvu Cosimo d.o.o. iako je sukladno članku 8. stavku 7. ZSSI-a to bio dužan navesti.

Povjerenstvo je stoga Zaključkom broj: 711-I-1247-P-263/18-05-17 od 18. rujna 2018.g. pozvalo dužnosnika Rikarda Novaka da se očituje o utvrđenom neskladu.

Na navedeni zaključak dužnosnik je dana 11. listopada 2019.g. dostavio pisano očitovanje u kojem je naveo da mu se potkrala pogreška prilikom popunjavanja izvješća o imovinskom stanju te nije naveo poslovni udio u trgovačkom društvu Cosimo d.o.o.

Povjerenstvo obrazlaže da opravdavanje utvrđenog nesklada, odnosno prilaganje odgovarajućih dokaza potrebnih za usklađivanje podataka u podnesenom izvješću o imovinskom stanju u smislu članka 26. i 27. ZSSI-a, znači da bi dužnosnik trebao obrazložiti te dokazati da podaci prikupljeni od nadležnih tijela ne prikazuju stvarno stanje imovine dužnosnika, odnosno da je imovinsko stanje dužnosnika koje je prikazao u podnesenom izvješću o imovinskom stanju točno.

Dužnosnik je, međutim, u svom očitovanju na Zaključak Povjerenstva, broj: 711-I-1247-P-263/18-05-17 od 18. rujna 2018.g. potvrdio da su podaci pribavljeni od nadležnih državnih tijela istiniti i točni te da je Povjerenstvo u postupku redovite provjere točno utvrdilo da je dužnosnik vlasnik trgovačkog društva Cosimo d.o.o. Takvim očitovanjem tužitelj nije uskladio prijavljenu imovinu s imovinom utvrđenom u postupku redovite provjere, već je naprotiv potvrdio postojanje nesklada.

Povjerenstvo je stoga na temelju članka 27. ZSSI-a pokrenulo postupak protiv dužnosnika zbog povrede odredbi iz članka 8. i 9. navedenog Zakona.

Nadalje, dužnosnik je dana 9. listopada 2018.g. podnio novo izvješće o imovinskom stanju povodom ispravka podataka u kojem je u dijelu podataka „Poslovni udjeli, dionice i vrijednosni papiri u poslovnim subjektima“ naveo svoj vlasnički udio u trgovačkom društvu Cosimo d.o.o. te je naveo da nije izvršen prijenos upravljačkih prava.

Člankom 16. stavkom 1. ZSSI-a propisana je obveza dužnosnika koji ima 0,5% i više dionica, odnosno udjela u vlasništvu (kapitalu trgovačkog društva), da za vrijeme obnašanja javne dužnosti prenese svoja upravljačka prava na temelju udjela u kapitalu društva na drugu osobu, osim na povezane osobe iz članka 4. stavka 5. ZSSI-a. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

S obzirom da je dužnosnik u izvješću o imovinskom stanju naveo na nije izvršio prijenos upravljačkih prava na temelju udjela u kapitalu trgovačkog društva Cosimo d.o.o., navedeno upućuje na moguću povredu članka 16. stavka 1. ZSSI-a te je Povjerenstvo odlučilo kao u točki II. izreke ove Odluke

Nadalje, na zahtjev Povjerenstva trgovačko društvo Nautički centar Hvar d.o.o. dostavilo je očitovanje od 9. listopada 2018.g. u kojem se navodi da je o imenovanju Luke Buzolića za direktora društva odlučivao gradonačelnik koji je ujedno i predsjednik skupštine društva te da imenovanju nije prethodio javni natječaj, niti su općim aktom trgovačkog društva propisani uvjeti za navedeno radno mjesto. U očitovanju se nadalje navodi da je imenovani direktor u rodbinskoj vezi sa zamjenikom gradonačelnika Kuzmanom Novakom u drugom koljenu u pobočnoj liniji. Funkciju predsjednika Skupštine društva obavlja Rikardo Novak koji je na tu dužnost stupio 20. rujna 2017.g. na temelju rješenja o imenovanju predsjednika Skupštine trgovačkog društva Nautički centar Hvar d.o.o. U očitovanje se završno navodi da trgovačko društvo Nautički centar Hvar d.o.o. nije stupalo u poslovne odnose s trgovačkim društvom Cosimo d.o.o.

U privitku očitovanja dostavljeno je Rješenje o imenovanju predsjednika Skupštine trgovačkog društva Nautički centar Hvar d.o.o. KLASA: 021-07/17-01/03, URBROJ: 2128/01-01/1-17-01 od 20. rujna 2017.g. kojim se Rikardo Novak imenuje predsjednikom Skupštine navedenog trgovačkog društva.

U privitku očitovanja nadalje je dostavljena Izjava o osnivanju društva s ograničenom odgovornošću Nautički centar Hvar d.o.o. za usluge u nautičkom turizmu i ostale lučke usluge. U vidom u odredbe navedene Izjave utvrđeno je da je člankom 12. propisano da se Uprava društva sastoji od jednog člana – direktora. Direktor zastupa društvo u pravnom prometu s trećima neograničeno. Uprava društva obvezna je u vođenju poslova društva slijediti smjernice i poštivati ograničenja koja postavlja osnivač društva. Visinu naknade za rad uprave određuje osnivač društva. Izjavom o osnivanju društva s ograničenom odgovornošću Nautički centar Hvar d.o.o. nisu propisani uvjeti koje član Uprave – direktor mora ispunjavati niti je propisana obveza provedbe javnog natječaja za zapošljavanje na radnom mjestu direktora.

Na dodatni zahtjev Povjerenstva trgovačko društvo Nautički centar Hvar d.o.o. dostavilo je očitovanje od 2. travnja 2019.g. u kojem se navodi da ne postoji prijedlog Gradskog vijeća Grada Hvara upućen Skupštini društva o imenovanju Luke Buzolića za direktora navedenog trgovačkog društva. U privitku očitovanja dostavljena je Odluka o imenovanju Luke Buzolića za direktora društva te Zapisnik sa Skupštine na kojoj je donesena navedena odluka.

Uvidom u Zapisnik o radu sjednice Skupštine Nautičkog centra Hvar d.o.o. održane u uredu gradonačelnika dana 30. ožujka 2018.g. utvrđeno je da je na navedenoj Skupštini pod točkom 1. dnevnog reda gradonačelnik Rikardo Novak obrazložio da je dosadašnji direktor Ante Buzolić podnio ostavku koju je gradonačelnik prihvatio. Pod točkom 2. dnevnog reda gradonačelnik je za novog direktora predložio Luku Buzolića uz obrazloženje da je riječ o osobi koja već dugi niz godina radi u trgovačkom društvu Nautički centar Hvar d.o.o. te je upoznata s problematikom rada u trgovačkom društvu, kao i s radom na terenu.

Uvidom u rješenje o imenovanju direktora Nautički centar Hvar d.o.o. KLASA: 112-01/18-01/16, URBROJ: 2128/01-01/1-18-01 od 22. svibnja 2018.g. utvrđeno je da se istim Luka Buzolić imenuje direktorom navedenog trgovačkog društva od 23. svibnja 2018.g.

Dana 19. srpnja 2019.g. Nautički centar Hvar d.o.o. dostavio je dodatno očitovanje u kojem se navodi da je Luka Hvar luka otvorena za javni promet, što znači da nije moguće nikome osigurati/rezervirati vez. Brodovi, odnosno osobe koje upravljaju brodom i njihovi agenti najavljuju se putem e-maila u kojem su dužni napisati ime broda, duljinu, širinu i gaz broda te planirano vrijeme zadržavanja. Na dolasku ispred lučkog područja uspostavlja se veza s lukom te se daju obavijesti o planiranom dolasku i odlasku i potrebama korištenja luke i traži se odobrenja za slobodan uplov. U očitovanju se završno navodi da trgovačko društvo Nautički centar Hvar d.o.o. ne surađuje s trgovačkim društvom Cosimo d.o.o. vezano za najavu i osiguranje vezova.

Na zahtjev Povjerenstva svoje očitovanje je dostavio i Grad Hvar, KLASA: 020-01/19-01/09, URBROJ: 2128/01-01/1-19-03 od 3. travnja 2019.g., u kojem se navodi da Grad Hvar nije stupao u poslovne odnose s trgovačkom društvom Cosimo d.o.o. niti s obrtom Vital, u vlasništvu dužnosnikove supruge.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne i područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Člankom 48. stavkom 1. točkom 6. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17. i 98/19.) propisano je da općinski načelnik, gradonačelnik, odnosno župan imenuje i razrješuje predstavnike jedinice lokalne, odnosno područne (regionalne) samouprave u tijelima javnih ustanova, trgovačkih društava i drugih pravnih osoba iz članka 35. stavka 1. točke 5. toga Zakona, osim ako posebnim zakonom nije drugačije određeno.

Povjerenstvo obrazlaže kako postupak donošenja odluka skupština trgovačkih društava, pa tako i postupak donošenja odluka o imenovanjima članova upravnih tijela i nadzornih odbora trgovačkih društava propisuju odredbe Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09, 152/11., 111/12., 144/12. i 68/13. i 110/15.) te da prilikom održavanja sjednica skupština svih trgovačkih društava, pa tako i onih u kojima udjele u vlasništvu imaju jedinice lokalne i područne (regionalne) samouprave, moraju biti poštivane sve formalnosti propisane Zakonom o trgovačkim društvima, kako bi u konačnici ove odluke mogle biti provedene u sudskom registru nadležnog trgovačkog suda.

Također, nesporno je i da je člankom 48. Zakon o lokalnoj i područnoj (regionalnoj) samoupravi propisano da čelnik tijela jedinice lokalne i područne (regionalne) samouprave imenuje i razrješuje predstavnike te jedinice u tijelima trgovačkih društava.

Povjerenstvo obrazlaže da oba navedena Zakona propisuju koje tijelo je ovlašteno donositi odluke o imenovanju i razrješenju članova uprava trgovačkih društva općenito, pa tako i članova uprava trgovačkih društva u vlasništvu jedinice lokalne i područne (regionalne) samouprave. Pritom Povjerenstvo nije nadležno niti će u ovom postupku utvrđivati je li dužnosnik Rikardo Novak prilikom donošenja Odluke o imenovanju Luke Buzolića za člana Uprave trgovačkog društva Nautički centar Hvar d.o.o. pravilno primijenio odredbe Zakona o lokalnoj i područnoj (regionalnoj) samoupravi, kao ni je li predmetna odluka dužnosnika kao jedinog člana Skupštine društva donesena sukladno odredbama Zakona o trgovačkim društvima.

Povjerenstvo, međutim, naglašava da je osim postupka imenovanja propisanog navedenim Zakonima, potrebno poštivati i proceduru iz članka 15. stavka 2. ZSSI-a koja prethodi samom donošenju odluke o imenovanju članova uprava i nadzornih odbora trgovačkih društava u vlasništvu jedinica lokalne i područne (regionalne) samouprave, a kojom je propisano da skupštinama tih trgovačkih društava članove upravnih tijela i nadzornih odbora predlaže predstavničko tijelo jedinice lokalne i jedinice područne (regionalne) samouprave.

Slijedom svega navedenoga, Povjerenstvo obrazlaže da nije sporno da u skupštinama trgovačkih društava u kojima jedinice lokalne i područne (regionalne) samouprave imaju udjele u vlasništvu, jedinicu zastupa čelnik izvršne vlasti kao zakonski zastupnik jedinice ili osoba koju on opunomoći, pa je u tom smislu čelnik izvršne vlasti jedinice lokalne samouprave, sukladno članku 48. stavku 1. točki 6. Zakona o lokalnoj i područnoj (regionalnoj) samoupravi, samostalan u imenovanju predstavnika jedinice u skupštini ovih trgovačkih društava, odnosno može imenovati sebe ili drugu osobu.

Povjerenstvo također zaključuje da nije sporno da je čelnik izvršne vlasti jedinice lokalne samouprave ovlašten kao jedini član skupštine trgovačkog društava u isključivom vlasništvu te jedinice, donositi odluku o imenovanju člana uprave, ali donošenju odluke o imenovanju člana uprave na skupštini mora prethoditi prijedlog predstavničkog tijela iste jedinice lokalne odnosno područne (regionalne) samouprave, kako bi se poštovala odredba članka 15. stavka 2. ZSSI-a.

Slijedom navedenog, iz prikupljenih podataka i dokumentacije Povjerenstvo je steklo saznanja koja upućuju da je dužnosnik Rikardo Novak u obnašanju dužnosti gradonačelnika Grada Hvara, počinio moguću povredu članka 15. stavka 2. ZSSI-a, koja proizlazi iz okolnosti da je dužnosnik donio odluku o imenovanju Luke Buzolića članom uprave - direktorom trgovačkog društva Nautički centar Hvar d.o.o. bez prethodnog prijedloga Gradskog vijeća Grada Hvara te je donesena odluka kao u točki III. izreke.

Povjerenstvo nadalje ističe da je prijava, u dijelu u kojem se navodi da je dužnosnik Rikardo Novak imenovanjem direktora trgovačkog društva Nautički centar Hvar d.o.o. omogućio povlašteni tretman brodovima koji se najave preko trgovačkog društva Cosimo d.o.o. u njegovom vlasništvu, neosnovana. Naime, u postupku je utvrđeno da trgovačko društvo Nautički centar Hvar d.o.o. za vrijeme mandata dužnosnika Rikarda Novaka nije stupalo u poslovne odnose s trgovačkim društvom Cosimo d.o.o., niti je kod trgovačkog društva Nautički centar Hvar d.o.o. moguće nekome osigurati, odnosno rezervirati vez.

Poziva se dužnosnik Rikardo Novak da sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka kao i na ostale navode iz obrazloženja ove odluke te da Povjerenstvu dostavi svu daljnju relevantnu dokumentaciju s kojom raspolaže.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Rikardo Novak, elektronička dostava
2. Podnositelji prijave, e-mail
3. Objava na internetskoj stranici Povjerenstva
4. Pismohrana